Á fimmtudagsmorgni eru ekki margir á ferli hér fyrir utan kontórgluggann hjá mér ; ég sé enga aðra hreyfingu en að greinar trjánna bifast hægt í golunni . Annars gæti myndin sem blasir við mér verið kyrramynd . Ljósmynd af lífinu á fimmtudagsmorgni . En það er ekki venjulegur fimmtudagsmorgunn ; í dag er 31. október , hvorki meira né minna en afmælisdagur Palla Vals . Hann er sennilega sá núlifandi maður sem ég hef þekkt lengst , fyrir utan systkini mín . Við höfum fylgst að síðan ég var fimm ára . Það er langur tími . Þegar ég vaknaði í morgun varð mér eiginlega strax hugsað til Palla á afmælisdeginum og þar sem ég lá undir sænginni minni og beið þess að dagurinn byrjaði , sá ég fyrir mér morgnana þegar við vorum á níu og tíu ára að bera út Moggann í Álftamýrinni . Ég sá okkur tvo fyrir mér á rölti upp Álftamýrina í íslensku morgunmyrkri , með blaðburðartösku yfir öxlina , og lífið var svo notalega einfalt . Í þá daga datt mér til dæmis ekki í hug að Mogginn hefði einhverja pólitíska stefnu sem gæti verið í berhöggi við það sem mér fannst , í andstöðu við það sem ég vildi að heimurinn sæi í mér . Ég bar líka út Þjóðviljann , Tímann , Alþýðublaðið . Allt var gott . Okkur datt ekki einu sinni í hug að Sjálfstæðiflokkurinn stæði fyrir eitthvað . Ég man að við Palli buðum okkur einu sinni fram til að vinna fyrir kosningaskrifstofu Sjálfstæðisflokksins í Háaleitishverfi vegna þess að við höfðum heyrt að maður gæti borðað þar eins margar kökur og maður vildi og drukkið eins margar kókflöskur og manni langaði til . Það var alveg nóg til að við hugsum hlýlega til Sjálfstæðisflokksins . En nú er tíðin önnur , maður getur varla andað lengur án þess að merkja sjálfan andardráttinn einhverri stefnu . Ég hef fengið nóg af stefnum í dag , 31. október . Heimurinn er ekki vondur . Bókmenntamoli : Bandaríski rithöfundurinn Stephen King hefur aldrei verið sérlega vinsæll á Íslandi og ég man satt að segja bara eftir einni bók eftir hann á íslensku , Eymd . En ég minnist á Stephen King hér þar sem ég heyrði að hann hafði í hyggju að breyta heimili sínu í Bangor , Maine í rithöfundaíbúðir og safn fyrir fræðimenn . Stephen King er mjög í mun að heimili hans í Bangor ( King býr nú stærstan hluta ársins í Florida ) verði ekki staður sem ferðamenn flykkjast til og því hefur hann takmarkað notkun hússins við að fræðimenn geti pantað tíma til að dvelja í húsinu og fá aðgang að rannsóknargögnum . Einnig geta rithöfundar fengið leyfi til að dvelja í húsinu í nokkrar vikur í senn , mest fimm höfundar samtímis . Hús Kingfjölskyldunnar sem nú verður breytt í safn .